钦定古今图书集成/明伦汇编/官常典/第783卷 > 冯宿〈子图 弟宽 定 审 审子缄〉
## 钦定古今图书集成/明伦汇编/官常典/第783卷 > 冯宿〈子图 弟宽 定 审 审子缄〉

按《唐书》本传：“宿字拱之，婺州东阳人。父子华庐亲墓，
有灵芝白兔，号孝冯家。宿贞元中，与弟定、从弟审宽
并擢进士第，徐州张建封表掌书记。建封卒，子愔为
军中胁，主留事李师古，将乘丧复故地，愔大惧。于是
王武俊拥兵观衅，宿以书说曰：‘张公与公为兄弟，欲
共力驱两河归天子，天下莫不知。今张公不幸幼儿，
为乱兵所胁，内则诚款隔绝，外则强寇侵逼，公安得
坐视哉？诚能奏天子，不忘旧勋，赦愔罪，使束身自归，
则公有靖乱之功，继绝之德矣’。”武俊悦，即以表闻，遂
授愔留后。宿不乐佐愔，更从浙东贾全观察府。愔憾
其去，奏贬泉州司户参军，召为太常博士。王士真死，
子承宗阻命不得谥。宿谓世劳不可遗，乃上佳谥，示
不忘忠。再迁都官员外郎。裴度节度彰义军，表为判
官。淮西平，除比部郎中。长庆时，进知制诰。牛元翼徙
节山南东道，为王廷凑所围，以宿总留事。还，进中书
舍人，出华州刺史，避讳不拜。徙左散骑常侍，兼集贤
殿学士，拜河南尹。洛苑使姚文寿纵部曲夺民田，匿
于军，吏不敢捕。府大集部曲，辄与文寿偕来，宿掩取，
榜杀之。历工部、刑部二侍郎。修《格后敕》三十篇行于
时。累封长乐县公。擢东川节度使。完城郛，增兵械十
馀万。诏分馀甲赐黔、巫，道涪水数败民庐舍，宿修利
防庸一方便赖。疾革，将断重刑，家人请宥之，宿曰：“命
修短，天也；挠法以求祐，吾不敢。”卒，年七十，赠吏部尚
书，谥曰“懿。”治命薄葬，悉以平生《书》纳墓中。

子图，字昌之，连中进士、宏辞科。大中时，终户部侍郎、
判度支。

宽为起居郎。

定，字介夫，伟仪观，与宿齐名，人方汉二冯，于𬱖素善
之。𬱖在襄阳，定徒步上谒，吏不肯白，乃亟去。𬱖闻，斥
吏归钱五十万。及诸境，定返其遗，以书让迪不下士，
𬱖大惭。第进士异等，辟浙西薛苹府，以鄠尉为集贤
校理。始，定居丧，号毁甚，故数移疾。大学士疑其简怠，
夺职。三迁祠部员外郎，出为郢州刺史。吏告定略民
妻，干没库钱，御史鞫治无状。坐游宴不节免官。起为
国子司业，再迁太常少卿。文宗尝诏《开元霓裳羽衣
舞》参以《云韶》，肄于廷。定部诸工立县间，端凝若植。帝
异之，问学士李玨，玨以定对。帝喜曰：“岂非能古章句
者邪？”亲诵定《送客西江》诗，召升殿，赐禁中瑞锦，诏悉
所著以上。迁谏议大夫。是岁，训、注败，多诛公卿，中外
危惴。及改元，天子御前殿，仇士良请以神策仗卫殿
门，定力争罢之。又请许左右史从宰相至延英记所
言，执政不悦，改太子詹事。郑覃兼太子太师，上日欲
会尚书省，定据礼当集詹事府，诏可，论者多其正。换
卫尉卿，以左散骑常侍致仕。卒，赠工部尚书，谥曰节。
初，源寂使新罗，其国人传定《黑水碑》《画鹤记》。韦休符
使西蕃，所馆写定《商山记》于屏，其名播戎夷如此。
审字退思，开成中为谏议大夫，拜桂管观察使，历国
子祭酒。监有《孔子碑》，武后所立，睿宗署额。审请琢周
著唐，终秘书监子缄，字宗之，乾符初历京兆河南尹。